**Nota informativă**

**la proiectul hotărârii de Guvern cu privire la aprobarea**

**Regulilor de înregistrare de stat a navelor în Republica Moldova**

|  |
| --- |
| **1. Denumirea autorului și, după caz, a participanților la elaborarea proiectului** |
| Proiectul hotărârii Guvernului cu privire la aprobarea Regulilor de înregistrare de stat a navelor în Republica Moldova a fost elaborat de către Ministerul Infrastructurii și Dezvoltării Regionale în colaborare cu Agenția Navală a Republicii Moldova. |
| **2. Condițiile ce au impus elaborarea proiectului de act normativ și finalitățile urmărite** |
| Elaborarea proiectului hotărârii Guvernului cu privire la aprobarea Regulilor de înregistrare de stat a navelor în Republica Moldovarezultă din necesitatea stabilirii unor criterii clare și transparente a procedurilor de înregistrare a navelor, și are drept scop stabilirea:  - procedurilor de înregistrare a navelor în Registrul de Stat al Navelor al Republicii Moldova;  - cerințelor față de documentele prezentate de către proprietar/armator;  - eliberarea certificatelor de naționalitate, în conformitate cu bunele practici internaționale din domeniu.  Actualmente, înregistrarea navelor se efectuează în baza prevederilor Hotărârii de Guvern nr.855/2007 cu privire la aprobarea Regulilor de înregistrare a navelor maritime în Republica Moldova, care sunt depășite și nu cuprind toate aspectele cu privire la procesul de înregistrare a navei, cum ar fi:   * lista exhaustivă a documentelor necesare care trebuie prezentate de proprietar/armator nu acoperă toate aspectele referitoare la procesul de înregistrare a navelor (de exemplu - nu conține informații concrete referitoare la proprietar - persoana fizică sau juridică; informația privind administratorul/beneficiarii/fondatorii persoanei juridice; împuternicirile acestora; lista dotărilor și echipamentelor la bordul navei, eliberate de societatea de clasificare, care permite evaluarea corespunderii navei pentru efectuarea unor voiaje. etc.); * lipsește enumerarea documentelor necesare pentru fiecare procedură aferentă procesului de înregistrare (înregistrarea provizorie, înregistrarea permanentă, înregistrarea conform contractului de bareboat-charter, confirmarea înregistrării, înregistrarea grevărilor etc); * forma și veridicitatea documentelor (original, copia, apostila); * lipsa de informație detaliată privind dreptul de proprietate, or actualmente este expusă în mod general, fapt ce creează un vid legal în procesul de solicitare a datelor mai concrete referitoare la posesori ai navei, fondatori, administratori a companiei - armator, sau a operatorului; * termenii de prezentare a documentelor; * cerințe specifice față de tipul navei; * cerințe specifice față de tipul înregistrării; * cerințe specifice pentru suspendarea înregistrării în baza contractului bareboat-charter; * lipsa de informație detaliată privind radierea navei, or actualmente acestea sunt expuse în mod general, fără explicarea concretă cu referire la radierea la solicitare și/sau forțată.   Neînlăturarea tuturor lacunelor referitoare la procesul de înregistrare al navei indicate mai sus, vor menține randamentul scăzut al procesului de înregistrare al navelor și micșorează atractivitatea serviciilor prestate în comparație cu alte state cu pavilion deschis, ce va aduce inevitabil la micșorarea doritorilor de exploatare ai navelor sub pavilionul Republicii Moldova.  Procesul de înregistrarea al navelor necesită o operativitate a administrației maritime a statului de pavilion, dar din motivul că Hotărârea de Guvern nr.855/2007 nu acoperă toate procesele aferente înregistrării unei nave, fiecare solicitare parvenită din partea armatorului navei (cum ar fi evidența grevărilor, etc), duce la necesitatea consultărilor suplimentare cu statele de pavilion de înregistrare precedentă a navei, armatorul, operatorul navei, inspectorul statului – port, ce prezintă o risipă suplimentară de timp nu doar din partea registratorului, dar și a personalului din alte subdiviziuni al Agenției Navale, precum și cheltuieli financiare suplimentare. Astfel, procesul de înregistrare al navelor ce nu este definit clar în Hotărârea de Guvern nr.855/2007, duce la tergiversarea înregistrării, și poate avea drept rezultat, reținerea nejustificată a navei în porturi. Drept exemplu în Portul Internațional Liber Giurgiulești, nava ce reține nejustificat cheiul, achită în jur de 4000 USD/zi. Acești bani sunt încasați de agentul economic ce operează cheiul menționat.  Respectiv, actualele Reguli creează premise pentru exploatarea sub pavilionul Republicii Moldova a navelor, starea tehnică a cărora este sub exigențele cerințelor internaționale, care drept urmare a determinat un număr mare de reținere a acestora în statele port din diferite regiuni.  Fără intervenția propusă, statul nu va avea posibilitatea să selecteze și monitorizeze eficient și calitativ navele care solicită să fie înregistrate, dar și cele ce se exploatează deja sub pavilionul Republicii Moldova, fapt ce va constitui o neconformitate în procesul de evaluare a capacităților statului de către Organizația Internațională Maritimă.  Reieșind din faptul că, în procesul de înregistrare a navelor în Republica Moldova au fost depistate mai multe neconcordanțe și neclarități, care au fost suplinite cu reglementări interne, dar care necesită o înglobare complexă în conformitate cu bunele practici internaționale în domeniul transportului naval, a fost elaborat prezentul proiect de act normativ cu privire la aprobarea Regulilor de înregistrare de stat a navelor în Republica Moldova. |
| **3. Descrierea gradului de compatibilitate pentru proiectele care au ca scop armonizarea legislației naționale cu legislația Uniunii Europene** |
| Proiectul nominalizat nu are drept scop armonizarea legislației naționale cu legislația UE. |
| **4. Principalele prevederi ale proiectului și evidențierea elementelor noi** |
| Proiectul în cauză vine să asigure o procedură de înregistrare coerentă și transparentă în Registrul de Stat al Navelor al Republicii Moldova: a navelor maritime, de navigație mixtă (râu-mare), de navigație internă și celor în construcție, în conformitate cu prevederile: i) Codului navigației maritime comerciale al Republicii Moldova nr. 599/1999, ii) Legii nr. 176/2013 privind transportul naval intern al Republicii Moldova, și iii) Legii nr. 71/2007 cu privire la registre.  În același timp, proiectul include dispoziții cu privire la: i) documentația necesară pentru fiecare tip de înregistrare în parte, ii) formele certificatelor eliberate, iii) forma și conținutul Registrului de Stat al Navelor al Republicii Moldova, iv) termenii și procedurile de primire și examinare a documentelor, de eliberare a certificatelor corespunzătoare de naționalitate, v) modul de ținere a Registrului de Stat al navelor al Republicii Moldova, precum și vi) termenul de păstrare a documentelor prezentate.  Proiectul include mai multe prevederi noi, după cum urmează:   * criterii referitoare la istoricul navelor, care va permite examinarea oportunității înregistrării navelor în dependență de numărul inspecțiilor efectuate în porturile din străinătate, și rezultatele acestora; * stabilirea plafonului de vârstă al navelor acceptate spre înregistrare, fapt ce va permite acceptarea navelor care constructiv și conform dotărilor au un grad sporit de corespundere la prevederile tratatelor internaționale din domeniu, și au un grad mai ridicat de siguranță de navigație; * stabilirea cerințelor față de construcția corpului navelor-tanc, care va permite excluderea din start a solicitărilor de înregistrare a navelor-tanc cu coca simplă, și va scoate povara administrativă asupra Agenției Navale referitoare la stabilirea tipului corpului navelor menționate; * includerea unui criteriu suplimentar de verificare al navelor în aspectul încălcărilor prevederilor tratatelor internaționale, și anume celor ce țin de pescuitul ilicit (verificarea listelor de sancțiuni IUU); * stabilirea a două etape în procesul de înregistrare permanentă al navelor și descrierea desfășurată a acestor etape. Acest fapt va permite obținerea unei informații suficiente pentru analiza acceptării spre înregistrare permanentă a navei, și micșorarea numărului de nave sub- standarde sub pavilionul Republicii Moldova; * includerea prevederilor de înregistrare provizorie a navelor, care va stabili condițiile și criteriile pentru înregistrarea navei închiriate conform contractului de navlosire a navei nude. Astfel de prevederi nu sunt reflectate în detalii în Hotărârea de Guvern nr.855/2007; * includerea prevederilor referitoare la înregistrarea navelor în construcție. Orice navă din momentul depunerii chilei, necesită a fi înregistrată în registru unui stat, și pe parcursul construcției, societatea de clasificare efectuează monitorizarea procesului de construcție. Astfel de prevederi sunt stipulate și în legislația națională din domeniu, dar lipsesc în Hotărârea de Guvern nr.855/2007. Stabilirea procedurilor concrete referitoare la înregistrarea navelor în construcție va permite atragerea mijloacelor financiare de la prestarea acestor servicii; * includerea cerințelor mai desfășurate referitoare la conținutul documentelor prezentate de către armator, care va crea condiții transparente, benefice pentru armator și Agenția Navală a Republicii Moldova, și va permite micșorarea poverii administrative și financiare a acestora; * ținerea Registrului de Stat al Navelor în formă electronică potrivit art. 25 alin. (1) din Legea nr. 71/2007 cu privire la registre.   Ansamblul de elemente noi evocate, vor da posibilitatea aplicării corespunzătoare a prevederilor actului normativ, drept rezultat, vor spori cerințele față de navele care solicită înregistrarea în Registrul de Stat al Navelor al Republicii Moldova aducând claritate și transparență în acest proces.  Totodată, proiectul prevede noțiuni noi, utilizarea cărora aduce mai multă claritate și dă posibilitatea aplicării corespunzătoare a proiectului actului normativ. În acest context, în textul proiectului se regăsesc următoarele definiții:  *certificate convenționale -* certificate eliberate de administrația maritimă sau din numele acesteia de către organizațiile recunoscute de către Guvernul Republicii Moldova, ce confirmă corespunderea navei prevederilor convențiilor internaționale din domeniul transportului naval;  *certificatul de bord liber -* certificat eliberat de administrația maritimă sau din numele acesteia de către organizațiile recunoscute de către Guvernul Republicii Moldova, în corespundere cu prevederile Convenției internaționale asupra liniilor de încărcare din 5 aprilie 1966 și Protocolul la ea (LL 66) din 11 noiembrie 1988;  *certificatul de bună stare de navigabilitate -* certificat eliberat de administrația maritimă sau din numele acesteia de către organizațiile recunoscute de către Guvernul Republicii Moldova, care atestă starea tehnică generală a navei sub aspectele ce țin de navigație și confirmă îndeplinirea cerințelor de clasificare și construcție, de dotare conform convențiilor internaționale și referitoare la linia de încărcare a navelor maritime;  *certificatul de pasageri -* certificat eliberat de administrația maritimă sau din numele acesteia de către organizațiile recunoscute de către Guvernul Republicii Moldova, pentru navele de pasageri care transportă mai mult de 12 pasageri;  *certificat provizoriu de naționalitate -* certificat ce atestă acceptarea documentelor spre înregistrare și permite până la finalizarea procesului de înregistrare permanentă exploatarea navei sub Pavilionul Republicii Moldova, pentru efectuarea inspecției de stat-pavilion privind corespunderea tehnică a navei conform convențiilor din domeniul transportului naval și radierea navei de la locul precedent de înregistrare cu prezentarea certificatului de radiere definitiv;  *certificatul de tonaj -* certificat eliberat de administrația maritimă sau din numele acesteia de către organizațiile recunoscute de către Guvernul Republicii Moldova, ce conține date referitoare la tonajul brut sau net al navei, dimensiunile navei în întregime, precum și în compartimente separate;  *extras din Registrul de Stat al navelor –* certificat ce include în sine informația referitoare la navă, proprietar, armator și prezența grevărilor înregistrate;  *deținătorul registrului -* Agenția Navală a Republicii Moldova;  *înregistrarea navei –* procedură administrativă prin care se obține Certificatul de înregistrare a navei, destinat atribuirii naționalității navei și extinderii asupra ei a jurisdicției statului-pavilion, prin introducerea datelor despre navă în registrul navelor, a însemnărilor și înscrierilor ulterioare, confirmate și autentificate prin semnătura persoanei împuternicite;  *lista IUU privind pescuitul ilicit–* listă aprobată de Organizația pentru Alimentație și Agricultură a Națiunilor Unite, care conține lista armatorilor și navelor, implicate în pescuit ilegal, atât și transbordarea și/sau transportarea capturilor de pește și mamiferelor marine captate ilicit;  *Memorandumul de înțelegere privind controlul stat port de la Paris –* Memorandum format din 26 de țări ale Uniunii Europene, Canada și Federația Rusă privind regimul de inspecție a controlului stat port a navelor maritime privind conformității acestora cerințelor convențiilor OMI, echipării și operării navelor în siguranță, stării navelor și a echipamentelor acestora;  *navă maritimă -* navă de clasă maritimă, precum și navă de navigație mixtă de tip “rîu-mare”, construcție plutitoare cu/sau fără propulsie, exploatată în raioane maritime și utilizată în scopul navigației maritime comerciale;  *navă de navigație internă -* construcție plutitoare cu/sau fără propulsie, utilizată în scopul navigației pe căile de navigație interioară;  *navă de pescuit* - orice navă, de orice dimensiune, folosită sau destinată folosirii în scopul exploatării comerciale a resurselor piscicole, inclusiv navele de sprijin, navele de prelucrare a peștelui, navele care participă la transbordare, precum și navele de marfă echipate pentru transportul produselor pescărești, cu excepția portcontainerelor;  *registrator -* specialistul responsabil de efectuarea înscrierilor în registrul navelor, desemnat de către deținătorul registrului;  *Registrul de stat al navelor al Republicii Moldova (în continuare - RSN) -* lista navelor maritime și de navigație internă, care conține date despre nave, în limitele categoriei strict determinate și în scopul evidenței exhaustive a acestora, și care se păstrează în formă scrisă și în variantă electronică;  *Registrul de evidență continuă a istoriei navei (în continuare - RECIN*) – certificat model aprobat în baza Rezoluției Organizației Maritime Internaționale A.959 (23), care reflectă istoricul navei (armatorul, pavilionul, organizația recunoscută etc.);  *Registrul garanțiilor reale mobiliare (în continuare -RG)* - registru public care se ține în scopul înregistrării gajului bunurilor mobile, leasingului financiar și a altor drepturi de garanție asupra bunurilor mobile şi pentru a asigura consultarea RG și obținerea extraselor din el de către orice persoană;  *reprezentantul armatorului* – rezident al Republicii Moldova, împuternicit în modul corespunzător să acționeze în numele și în interesele proprietarului navei sau armatorului și să răspundă în limitele împuternicirilor la toate reclamațiile proprietarului navei sau pretențiile înaintate armatorului în numele lui, care în activitatea sa conlucrează cu administrația maritimă a Republicii Moldova în aspectele ce ține de colectare a informației despre navă, proprietarul acesteia, zona de exploatare a navei, precum și în scopul organizării îndeplinirii de către Agenția Navală a Republicii Moldova a funcțiilor statului pavilion; |
| **5. Fundamentarea economico-financiară** |
| Implementarea proiectului nu implică alocarea mijloacelor financiare din contul bugetului de stat. |
| **6. Modul de încorporare a actului în cadrul normativ în vigoare** |
| Potrivit art. 56 alin. (1) din Legea nr. 100/2017 cu privire la actele normative, *actele normative intră în vigoare peste o lună de la data publicării în Monitorul Oficial al Republicii Moldova sau la data indicată în textul actului normativ, care nu poate fi anterioară datei publicării.*  Prezenta hotărâre intră în vigoare la expirarea a 3 luni de la data publicării în Monitorul Oficial al Republicii Moldova.  Intrarea în vigoare a actului normativ a fost stabilită pentru o altă dată, reieșind din faptul că Regulile de înregistrare de Stat a navelor în Republica Moldova care urmează a fi aprobate stipulează condiții suplimentare pentru proprietari/armatori la înregistrarea navelor. Respectiv, proprietarii/armatorii de nave trebuie să examineze noile modificări legislative și dacă le acceptă, să se alinieze la ele, iar în cazul în care noile reguli nu sunt acceptate, se va iniția procedura de radiere a navei din Registrul de Stat al Navelor a Republicii Moldova.  Totodată, Agenția Navală a Republicii Moldova, în termenul de 3 luni trebuie să ajusteze și să aducă în concordanță cu noile prevederi Certificatul de naționalitate care urmează a fi eliberat armatorilor. În acest sens, se necesită termen și de a informa statele port din diferite regiuni cu care Republica Moldova are încheiate Memorandumuri de Înțelegere, cât și Organizația Internațională Maritimă.  La data intrării în vigoare a prezentei hotărâri, se abrogă Hotărârea Guvernului nr. 855/2007 cu privire la aprobarea Regulilor de înregistrare a navelor maritime în Republica Moldova (Monitorul Oficial al Republicii Moldova, 2007, nr. 117-126, art. 895), cu modificările ulterioare. |
| **7. Avizarea şi consultarea publică a proiectului** |
| Proiectul hotărârii Guvernului a fost supus avizării și consultării publice, conform art. 32 din Legea 100/2017 cu privire la actele normative și a fost plasat pe paginile web www.midr.gov.md și www.particip.gov.md.  Proiectul a fost avizat de Ministerul Finanțelor, Ministerul Afacerilor Externe și Integrării Europene, Ministerul Justiției, Ministerul Dezvoltării Economice și Digitalizării. Proiectul urmează a fi supus expertizării de către Centrul Național Anticorupție. |
| **8. Constatările expertizei anticorupție** |
| Proiectul de hotărâre va fi supus expertizei anticorupție, conform art. 35 din Legea nr.100/2017 cu privire la actele normative, iar rezultatele acesteia vor fi incluse în sinteza obiecțiilor și propunerilor la proiect. |
| **9. Constatările expertizei de compatibilitate** |
| Proiectul nu vizează armonizarea legislației naționale cu legislația Uniunii Europene, și prin urmare expertiza de compatibilitate a acestuia nu este necesară. |
| **10. Constatările expertizei juridice** |
| Proiectul de hotărâre a fost supus expertizei juridice, conform art.37 din Legea nr.100/2017 cu privire la actele normative, iar rezultatele examinării acesteia au fost incluse în sinteza obiecțiilor și propunerilor la proiect. |
| **11. Constatările altor expertize** |
| Proiectul conține prevederi de reglementare a activității de întreprinzător în contextul Legii nr.235/2006 cu privire la principiile de bază de reglementare a activității de întreprinzător, astfel proiectul a fost examinat de către Grupul de lucru pentru reglementarea activității de întreprinzător. |

Secretar general al ministerului Angela ȚURCANU